ไฟแนนซ์ทูเดย์
โดย...ใจฮิน
9 มิ.ย. 2559

โดย...ใจฮิน
สมหมาย ภาษี อดีต รมว.คลัง ที่พยายามออกกฎหมายภาษีที่ดินและสิ่งปลูกสร้างกับคนที่มีบ้านให้ตระหนักเสียภาษี โดยยกเว้นให้บ้านราคาไม่เกิน 2 ล้านบาท แต่ล่าสุดภาษีที่ดินและสิ่งปลูกสร้างที่ อภิศักดิ์ ตันติวรวงศ์ เสนอให้รัฐบาลเห็นชอบให้เว้นเก็บภาษีบ้านราคาไม่เกิน 50 ล้านบาท จะเป็นเรื่องที่ต้องถกเถียงกันอีกยาวว่าแนวคิดใครมีประโยชน์กับประเทศมากที่สุด
ภาษีที่ดินและสิ่งปลูกสร้างที่ ครม.เห็นชอบ ยังอาจจะสั่นคลอนกระทรวงการคลังในฐานะเสาหลักทางเศรษฐกิจของประเทศที่ออกกฎหมายมา เพราะแม้แต่เอกชนยังตั้งคำถามว่า นอกจากจะไม่ขยายฐานภาษีแล้ว ยังเป็นการทำให้ฐานภาษีของรัฐบาลแคบลง น่าเห็นใจ สมชัย สัจจพงษ์ ปลัดคลัง และกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ที่ไม่สามารถต้านแรงกดดันจากฝ่ายการเมือง จนทำให้ภาษีที่ออกมาผิดรูปผิดร่างไปอย่างที่เห็น และกลายเป็นเรื่องหวานอมขมกลืนของข้าราชการกระทรวงการคลังไปตลอด เพราะสิ่งที่ทำให้คนถูกใจนั้นไม่ใช่สิ่งที่ดีที่สุดสำหรับประเทศเสมอไป
สมชาย พูลสวัสดิ์ อธิบดีกรมสรรพสามิต เดินหน้าเร่งศึกษาการเก็บภาษีน้ำหวาน ซึ่งที่ผ่านมามีการศึกษาไปมากแล้ว ตอนนี้ขึ้นอยู่กับฝ่ายนโยบายเท่านั้นว่าจะตัดสินใจให้เดินหน้าเก็บภาษีสินค้าตัวไหน และจะให้เก็บอัตราภาษีมากน้อยแต่ไหนเท่านั้น
อีกไม่กี่เดือนก็จะถึงเดือน ก.ย. ซึ่งเป็นเดือนสุดท้ายของการทำงานข้าราชการที่จะเกษียณอายุ ปีนี้กระทรวงการคลังมีตำแหน่งอธิบดีเกษียณ 1 ตำแหน่ง และผู้ตรวจอีก 2 ตำแหน่ง ทำให้มีโอกาสขยับผู้บริหารกระชับการทำงานได้มากขึ้น
ด้าน ฉัตรชัย ศิริไล ผู้จัดการธนาคารอาคารสงเคราะห์ (ธอส.) เดินหน้าเต็มกำลัง “โครงการ ธอส.โรงเรียนการเงิน” มุ่งให้ความรู้และคำปรึกษาเรื่องการเข้าถึงสินเชื่อเพื่อที่อยู่อาศัย สร้างโอกาสการเป็นเจ้าของบ้านในอนาคต คาดสิ้นปีจะมีจำนวนผู้สนใจเข้าร่วมโครงการไม่น้อยกว่า 7,000 ราย